CELEX: 52012PC0574
Language: lt
Date: 2012-09-27
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai

|
			
		
		
		52012PC0574
		
			Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai /* COM/2012/0574 final - 2012/0276 (NLE) */
			
				
		
		
			
			   	AIŠKINAMASIS MEMORANDUMAS
Portugalijos
prašymu 2011 m. gegužės 17 d. Taryba suteikė Portugalijai
finansinę pagalbą (Tarybos įgyvendinimo sprendimas 2011/344/ES),
remdama griežtą ekonomikos ir reformų programą, kuria siekiama
atkurti pasitikėjimą, sudaryti sąlygas tvariam ekonomikos
augimui atkurti ir apsaugoti Portugalijos, euro zonos ir ES finansinį
stabilumą. 
Pagal Sprendimo 2011/344/ES 3 straipsnio 9
dalį Komisija kartu su TVF ir bendradarbiaudama su ECB atliko penktą
peržiūrą, siekdama įvertinti pažangą įgyvendinant
sutartas priemones, taip pat sutartų priemonių veiksmingumą ir
jų ekonominį bei socialinį poveikį. 
Atsižvelgdama į pastarojo meto
ekonominius, fiskalinius bei finansinius pokyčius ir į politinius
veiksmus, Komisija mano, kad programos tikslams pasiekti būtina pakeisti
tam tikras ekonominės politikos sąlygas, kuriomis grindžiama pagalba,
kaip paaiškinta sprendimo, kuriuo iš dalies keičiamas Tarybos
įgyvendinimo sprendimas, pasiūlymo konstatuojamosiose dalyse. 
2012/0276 (NLE)
Pasiūlymas
TARYBOS ĮGYVENDINIMO SPRENDIMAS
kuriuo iš dalies keičiamas
Įgyvendinimo sprendimas 2011/344/ES dėl Sąjungos finansinės
pagalbos suteikimo Portugalijai
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, 
atsižvelgdama į 2010 m. gegužės
11 d. Tarybos reglamentą (ES) Nr. 407/2010, kuriuo nustatoma
Europos finansinės padėties stabilizavimo priemonė[1], ypač į jo 3
straipsnio 2 dalį,
atsižvelgdama į Europos Komisijos
pasiūlymą,
kadangi:
(1)       pagal Tarybos
įgyvendinimo sprendimo 2011/344/ES 3 straipsnio 9 dalį Komisija kartu
su Tarptautiniu valiutos fondu (TVF) ir bendradarbiaudama su Europos Centriniu
Banku (ECB) penktą kartą peržiūrėjo valdžios
institucijų pažangą, padarytą įgyvendinant sutartas
priemones, taip pat sutartų priemonių veiksmingumą ir jų
ekonominį bei socialinį poveikį;
(2)       Portugalijos ekonomikos
perorientavimas vyksta sparčiau, nei numatyta. 2012 m. antrą
ketvirtį realusis BVP labai sumažėjo (1,2 procento), palyginti su
ankstesniu ketvirčiu: pirmą ketvirtį augimas buvo lygus nuliui.
Visus metus numatomas ekonomikos recesijos tempas lieka toks pat, t. y. -3
procentai. Einamosios sąskaitos deficitas mažėja sparčiau, nei
tikėtasi: 2012 m. jis sumažėjo iki 3 procentų BVP,
palyginti su beveik 10 procentų vos prieš dvejus metus. Šį
koregavimą lemia geri eksporto rezultatai ir sparčiai mažėjantis
importas. Žvelgiant į ateitį, ekonominei veiklai įtakos
turės mažėjanti išorės paklausa ir tolesni biudžeto
konsolidavimas. Todėl BVP augimo rodiklis sumažintas maždaug 1 procentiniu
punktu iki maždaug -1 procento 2013 m. ir iki +1 procento 2014 m.;
(3)       nepaisant griežto biudžeto
išlaidų vykdymo, duomenys iki liepos mėn. rodo 2¼ procento BVP
fiskalinį atotrūkį 2012 m., palyginti su biudžeto planais.
Nors spartesnis, nei planuota, perėjimas nuo vidaus paklausos prie
eksporto vertinamas teigiamai, jis turi dvejopą poveikį biudžeto
vykdymui. Pirma, didžiausias neigiamas poveikis daromas darbui imliems šalies
sektoriams, kaip antai statybų sektoriui, o dėl to padidėjęs
nedarbas tampa našta socialinės apsaugos biudžetui. Antra, gamybos ir
vartojimo mokesčių intensyvumas mažėja, dėl to susidaro
didelis pajamų trūkumas. Augimo struktūros poveikį pajamoms
didina tai, kad tam tikrose kategorijose pereinama nuo didesniu tarifu
apmokestinamų prekių, kaip antai ilgalaikio vartojimo prekių,
prie mažesniu tarifu apmokestinamų kasdienio vartojimo prekių. Taip
pat tiesioginių mokesčių pajamų trūkumus dar padidina
neigiamas mokesčių laiptelių slinkis (angl. negative bracket
creep), nes mažėjančios pajamos apmokestinamos mažesniais
tarifais ir mažėja mokestinės pajamos iš pelno. Kita vertus,
išlaidų raida apskritai atitinka planus, o atlygio darbuotojams srityje
sutaupyta daugiau, nei numatyta biudžete. Nors tam tikri vienkartiniai
veiksniai galėtų sumažinti atotrūkį iki maždaug ¾ procento
BVP 2012 m., didelis maždaug 1½ procento BVP vertės trūkumas
būtų perkeliamas į 2013 ir 2014 m., todėl
fiskalinės programos tikslai 2012–2014 m. nebūtų pasiekti; 
(4)       atsižvelgiant į
didelį pajamų trūkumą ir vangesnio augimo perspektyvą,
deficito tikslai pakoreguoti iki 5,0 procentų BVP 2012 m., 4,5
procento BVP 2013 m. ir 2,5 procento BVP 2014 m. Kadangi manoma, kad
fiskalinio atotrūkio Vyriausybė iš esmės negali kontroliuoti,
tikslų koregavimas siekiant iš dalies atsižvelgti į pajamų
trūkumą laikomas tinkamu. Net pakoregavus tikslus 2013 ir
2014 m. reikės didelių, atitinkamai 3 procentų ir 1¾
procento BVP, konsolidavimo priemonių. Kad programa ir toliau
būtų patikima, tam tikras koregavimo priemones reikėtų
įgyvendinti anksčiau;
(5)       pakoreguoti fiskaliniai
tikslai grindžiami įvairiomis struktūrinėmis išlaidų ir
pajamų priemonėmis. Kad būtų pasiektas 5 procentų BVP
tikslas, dar 2012 m. bus imtasi ¼ procento BVP vertės priemonių.
Tai apima, inter alia, išlaidų įšaldymą ir ankstesnį
tam tikrų kitiems metams suplanuotų priemonių
įgyvendinimą. 2013 m. į biudžetą bus įtrauktos 3
procentų BVP dydžio konsolidavimo priemonės, kad būtų
pasiektas 4,5 procento BVP tikslas. Šios priemonės yra: tolesnis darbo
užmokesčio mažinimas, tarpinio vartojimo mažinimas, socialinių
pervedimų mažinimas, tolesnis sveikatos priežiūros sektoriaus
racionalizavimas, mažesnės kapitalo formavimo išlaidos, taip pat
pajamų didinimas dėl gyventojų pajamų mokesčio reformos,
kuria siekiama supaprastinti mokesčio struktūrą, išplėsti
mokesčio bazę panaikinant tam tikras mokesčių išlaidas ir
padidinti vidutinį mokesčio tarifą kartu didinant
progresyvumą, dėl įmonių pelno mokesčio bazės
išplėtimo panaikinus palūkanų atskaitymą, akcizų
padidinimo ir turto apmokestinimo pakeitimų. 2014 m. numatyta išsami
išlaidų peržiūra, kurios tikslas – nustatyti išlaidų mažinimo
galimybes (4 mlrd. EUR 2014–2015 m.), kad būtų pasiektas
2,5 procento BVP biudžeto deficito tikslas;
(6)       priimtos priemonės
valdžios sektoriaus išlaidoms kontroliuoti. Įgyvendinama nauja
įsipareigojimų kontrolės sistema, tačiau būtina
užtikrinti visišką atitiktį, kad nesikauptų nauji
įsiskolinimai. Ketinama mažinti biudžeto fragmentaciją ir plačiu
mastu sprendžiamos brangiai kainuojančio neveiksmingumo problemos. Tuo
tikslu numatoma apriboti viešojo sektoriaus įmonių nuostolius,
persvarstyti viešojo ir privačiojo sektorių partnerystes ir siekti
sutaupyti dar daugiau lėšų sveikatos priežiūros sektoriuje; 
(7)       remiantis dabartinėmis
Komisijos parengtomis nominaliojo BVP augimo projekcijomis (-1,0 %
2011 m., ‑2,7 % 2012 m., 0,3 % 2013 m. ir
2,2 % 2014 m.) ir pakoreguotais fiskaliniais tikslais, skolos ir BVP
santykio raida turėtų būti tokia: 107,8 % 2011 m.,
119,1 % 2012 m., 123,7 % 2013 m. ir 123,6 %
2014 m. Taigi, skolos ir BVP santykis 2014 m. būtų
stabilizuotas ties mažiau nei 124 % ir toliau turėtų
mažėti, darant prielaidą, kad deficitas ir toliau bus mažinamas.
Skolos dinamikai poveikio turi keletas ypatingų operacijų,
įskaitant didelės apimties finansinio turto įsigijimą,
visų pirma susijusį su galimu bankų rekapitalizavimu ir
valstybės įmonių finansavimu, ir pagal kaupiamąjį
principą apskaičiuotų bei faktiškai išmokėtų
palūkanų skirtumus; 
(8)       nuo ketvirtosios
peržiūros bankų sistemos likvidumo ir mokumo sąlygos pagerėjo,
kaip rodo besitęsiantis finansinio įsiskolinimo mažinimas,
Eurosistemos teikiama išskirtinė likvidumo parama ir daugiau nei
7 mlrd. EUR vertės kapitalo didinimas. Bankai pateikė
atnaujintus finansavimo ir kapitalo planus (4 versiją). Nors
indėlių augimo perspektyvos kiek mažiau optimistiškos, visi bankai
numato iki 2014 m. pasiekti orientacinį 120 % paskolų ir
indėlių santykio tikslą.  Apskritai, Susitarimo memorandumas
finansų sektoriuje įgyvendinamas laikantis numatytų tikslų
išsaugoti finansinį stabilumą. Kai kurie bankai dar turi imtis
priemonių, kad iki metų pabaigos pasiektų Banco de Portugal
nustatytą 10 % pagrindinio 1 lygio kapitalo pakankamumo rodiklį;
(9)       pažanga įgyvendinant
reformas, kuriomis siekiama didinti konkurencingumą, užimtumą ir augimo
potencialą, iš esmės gera. Persvarstytas Darbo kodeksas
įsigaliojo 2012 m. rugpjūčio mėn. Kitos svarbios
reformos išeitinių išmokų ir kolektyvinių derybų srityje
planuojamos iki rugsėjo mėn. pabaigos. Neseniai Vyriausybė
patvirtino keletą aktyvios darbo rinkos politikos priemonių, kuriomis
siekiama gerinti valstybinių užimtumo tarnybų veikimą, remti
darbo vietų kūrimą, didinti aktyvumo strategijų
veiksmingumą ir pasiūlyti veiksmingesnių mokymo galimybių.
Teismų sistemos reformos civilinio proceso ir teismų organizavimo
srityse, kurias įgyvendinus civilinės ir komercinės bylos bus
nagrinėjamos greičiau ir bus užtikrinta, kad teismų sistema
būtų veiksmingesnė, tęsiamos tinkamai. Imtasi veiksmų
siekiant tobulinti profesinių kvalifikacijų pripažinimo sistemą:
priimti įstatymo, kuriuo į nacionalinę teisę perkeliama
Europos Parlamento ir Tarybos direktyva 2005/36/EB dėl profesinių
kvalifikacijų pripažinimo, pakeitimai, taip pat Vyriausybė
priėmė įstatymo pasiūlymą, kuriuo siekiama gerinti
griežtai reglamentuojamų profesijų veiklą. Paslaugų
direktyvos įgyvendinimo darbai, susiję su atskirų sektorių
teisės aktais, nuosekliai tęsiami, o likusius būtinus
atskirų sektorių teisės aktų pakeitimus numatoma priimti
iki metų pabaigos.  Kad būtų sumažinta administracinė
našta, būtinos papildomos pastangos siekiant įgyvendinti patvirtinimo
nereikalavimo iniciatyvą ir sukurti kontaktinį centrą pagal
2006 m. gruodžio 12 d. Direktyvą 2006/123/EB dėl
paslaugų vidaus rinkoje[2]. 
Siekdama sudaryti geresnes sąlygas mažosioms ir vidutinėms
įmonėms (MVĮ) gauti finansavimą, Vyriausybė
įsipareigojo prireikus imtis papildomų iniciatyvų,
įskaitant mechanizmus, kuriais siekiama, kad MVĮ būtų
labiau orientuotos į eksportą; 
(10)     remdamasi nepriklausoma
ataskaita apie pagrindines nacionalines reguliavimo institucijas, Portugalija
parengs pagrindų įstatymą, kuriuo apsaugomi visuomenės
interesai ir skatinamas rinkos veiksmingumas. Tuo įstatymu bus užtikrintas
reguliavimo institucijų nepriklausomumas ir finansinė,
administracinė bei valdymo autonomija vykdant pareigas, visapusiškai
laikantis ES teisės. Įstatymas taip pat padės konkurencijos
institucijai veiksmingiau užtikrinti, kad būtų laikomasi
konkurencijos taisyklių, ir taip bus sustiprintas ir papildytas neseniai
priimto konkurencijos įstatymo poveikis;  
(11)     Susitarimo memorandumo
penktojoje atnaujintoje versijoje įtrauktas visas skyrius dėl verslui
palankios licencijavimo aplinkos skatinimo, kuriame pateiktas išsamesnis
kalendorius ir  konkrečios gairės, taikomos persvarstant tam tikrus svarbius
teisinius režimus, kaip antai aplinkos ir teritorijų planavimo,
pramoninės, komercinės ir turizmo veiklos licencijavimo,
PRIĖMĖ ŠĮ
SPRENDIMĄ: 
1 straipsnis
Įgyvendinimo sprendimo 2011/344/ES 3
straipsnis iš dalies keičiamas taip:
1) 3 ir 4 dalys pakeičiamos taip:
„3. Laikantis peržiūrėtos
perviršinio deficito procedūros reikalavimų, valdžios sektoriaus
deficitas neviršija 5,9 % BVP 2011 m., 5,0 %  BVP 2012 m.,
4,5 % BVP 2013 m. ir 2,5 % BVP 2014 m. Apskaičiuojant
deficitą, neatsižvelgiama į galimas biudžetines bankų
rėmimo priemonių išlaidas įgyvendinant Portugalijos
Vyriausybės finansų sektoriaus strategiją. Konsolidaciją
galima užtikrinti imantis kokybiškų nuolatinių priemonių ir iki
minimumo sumažinus konsolidacijos poveikį pažeidžiamoms grupėms.
4. Iki nurodytų metų pabaigos
Portugalija patvirtina 5–8 dalyse nurodytas priemones, o konkretūs
2011–2014 m. terminai išdėstomi Susitarimo memorandume. Portugalija
yra pasirengusi imtis papildomų konsolidavimo priemonių deficitui iki
2014 m. sumažinti iki mažesnės negu 3 % BVP ribos, jei
būtų nukrypta nuo tikslų.“
2) 6–9 dalys pakeičiamos taip:
„6. Portugalija, laikydamasi Susitarimo
memorandumo sąlygų, 2012 m. patvirtina šias priemones:
a) 2012 m. valdžios sektoriaus deficitas
neviršija 5,0 % BVP. Portugalija ir toliau atidžiai stebi fiskalinius
pokyčius ir įgyvendina tolesnį politikos koregavimą, kad
pasiektų 2012 m. tikslą. Tuo tikslu Portugalija įšaldo tam
tikrus 2012 m. biudžeto asignavimus investiciniams projektams, kurie dar
nepradėti vykdyti, padidina žyminius mokesčius, taikomus didelės
vertės turtui, padidina investicinių pajamų apmokestinimo
tarifus, anksčiau įgyvendina tam tikras 2013 m. biudžeto
priemones, turinčias įtakos socialinėms išmokoms,
įgyvendina papildomas priemones, kurias taikant taupomos lėšos
tarpinio vartojimo srityje ir didinamos pardavimo pajamos, kad būtų
pasiektas 2012 m. deficito tikslas. 
b) Portugalija siekia išlaidas 2012 m.
sumažinti ne mažiau kaip 6,8 mlrd. EUR, be kita ko, mažindama viešojo
sektoriaus darbo užmokestį ir darbuotojų skaičių, mažindama
pensijas, visapusiškai reorganizuodama centrinę administraciją,
panaikindama perteklines ir kitas neveiksmingas funkcijas, mažindama pervedimus
valstybės įmonėms, reorganizuodama savivaldybes ir apylinkes ir
mažindama jų skaičių, mažindama išlaidas švietimui ir sveikatos
priežiūrai, mažindama pervedimus regionų ir vietos valdžios
institucijoms ir mažindama kapitalo išlaidas bei kitas išlaidas, kaip numatyta
Programoje. 
c) Pajamų srityje Portugalija įgyvendina
priemones, kurių bendra vertė – bent 3 mlrd. EUR ir kurios
apima: PVM bazių išplėtimą sumažinant atleidimo nuo
mokesčių atvejų skaičių ir pertvarkant prekių ir
paslaugų, kurioms taikomi mažesni, pereinamojo laikotarpio ir didesni
tarifai, sąrašus, akcizų padidinimą, gyventojų pajamų
ir įmonių pelno mokesčių bazių išplėtimą
sumažinant mokesčių atskaitas ir ribojant specialių
taisyklių taikymą, pensijų ir darbo pajamų atžvilgiu
taikomų gyventojų pajamų mokesčio atskaitų
suvienodinimo užtikrinimą ir pokyčius nuosavybės mokesčių
srityje gerokai sumažinant atleidimo nuo mokesčių atvejų
skaičių. Šios priemonės papildomos kovos su mokesčių
vengimu, sukčiavimu ir formalumų nesilaikymu veiksmais.
d) Portugalija ir toliau imasi priemonių
valstybės finansų valdymui sustiprinti. Portugalija įgyvendina
naujame Biudžeto sistemos įstatyme nustatytas priemones, įskaitant
vidutinės trukmės laikotarpio biudžeto sistemos sukūrimą.
Vietos ir regioninės biudžeto sistemos gerokai sustiprinamos, visų pirma
atitinkamus finansavimo teisės aktus suderinant su Biudžeto sistemos
įstatymo reikalavimais. Portugalija gerina valstybės finansų
stebėseną ir atskaitomybę ir griežtina biudžeto vykdymo
taisykles ir procedūras. Portugalijos Vyriausybė taiko
įsiskolinimų patvirtinimo ir sureguliavimo strategiją ir
sparčiau įgyvendina įsipareigojimų kontrolės
įstatymą, kad užkirstų kelią naujiems įsiskolinimams.
Portugalija įgyvendina naują teisinę ir institucinę viešojo
ir privačiojo sektorių partnerysčių sistemą. Kol
naujoji sistema pradės visiškai veikti, nekuriama jokia viešojo ir
privačiojo sektorių partnerystė. Remdamasi tarptautinės
audito įmonės parengtu tyrimu, Portugalija parengia išsamų
strateginį planą, visiškai atitinkantį taikomą ES
teisę, įskaitant Viešųjų pirkimų teisės aktus,
siekdama gauti daugiau biudžeto pajamų ir kartu sumažinti skolos
naštą ir užtikrinti, kad Vyriausybės įsipareigojimai
būtų tvariai mažinami. Portugalija priima įstatymą, kurio
tikslas – reglamentuoti valstybės įmonių kūrimą ir
veikimą centriniu, regioniniu ir vietos lygmeniu.
e) Portugalija taiko naujus teisės aktus
siekdama reorganizuoti vietos valdžios subjektus ir gerokai sumažinti jų
skaičių. Šie pakeitimai įsigalios nuo naujo vietos rinkimų ciklo
pradžios. Be to, Portugalija deda daugiau pastangų, kad
racionalizuotų viešąjį sektorių, mažindama subjektų
skaičių ir gerindama užduočių paskirstymą visais
valdžios lygmenimis.
f) Portugalija vykdo nuodugnesnę pajamų
administravimo reformą, stiprindama ryšius tarp Autoridade Tributária e
Aduaneira ir socialinio draudimo pajamų surinkimo skyrių,
sumažindama savivaldybių skyrių skaičių ir spręsdama
likusias mokesčių skundų sistemos problemas.
g) Portugalija įgyvendina finansinį
susitarimą su Madeiros autonominiu regionu.
h) Portugalija patvirtina priemones valstybės
įmonių veiksmingumui ir tvarumui gerinti centriniu, regioniniu ir
vietos lygmeniu. Portugalija išnagrinėja galimybes valdyti didelį
valstybės įmonių, įskaitant Parpública,
įsiskolinimą ir užtikrinti geresnes rinkos finansavimo sąlygas.
Portugalija siekia iki 2012 m. pabaigos užtikrinti veiklos
pusiausvyrą sektorių lygmeniu. 
i) Portugalija toliau įgyvendina
privatizavimo programą. Dabar vykdomas tiesioginis Caixa Geral de
Depositos (CGD) draudimo veiklos Caixa Seguros pardavimas. 
j) Portugalijos Vyriausybė pateikia
Portugalijos Parlamentui teisės aktų projektus, kuriais siekiama
išeitines išmokas suderinti su 8–12 dienų per darbo metus Sąjungos
vidurkiu ir sukurti išeitinių išmokų kompensavimo fondą.
k) Portugalija skatina darbo užmokesčio
pokyčius, atitinkančius darbo vietų kūrimo skatinimo ir
įmonių konkurencingumo didinimo tikslus, siekdama panaikinti
makroekonominį disbalansą. Programos įgyvendinimo laikotarpiu
minimalus darbo užmokestis didinamas tik tuomet, jei tai pagrįsta
atsižvelgiant į ekonomikos ir darbo rinkos pokyčius. Imamasi
priemonių siekiant spręsti esamų derybų dėl darbo
užmokesčio sistemų trūkumus, be kita ko, priimant teisės
aktus, kurių tikslas – iš naujo apibrėžti kriterijus ir sąlygas
dėl kolektyvinių sutarčių taikymo išplėtimo ir
sudaryti geresnes sąlygas įmonių lygmens susitarimams. Iki to
laiko kolektyvinių susitarimų taikymas sustabdomas. 
l) Portugalija ir toliau didina aktyvios darbo
rinkos politikos priemonių veiksmingumą, atsižvelgdama į
vertinimo ataskaitos ir veiksmų plano, kuriuo siekiama gerinti
valstybinių užimtumo tarnybų veikimą, rezultatus.
m) Portugalija įgyvendina priemones,
išdėstytas veiksmų planuose vidurinio išsilavinimo ir profesinio
rengimo ir mokymo kokybei gerinti.
n) Teismų sistemos veikimas gerinamas
įgyvendinant teismų sistemos reformos veiksmų plane
pasiūlytas priemones ir taikant tikslines priemones, kuriomis siekiama
palaipsniui panaikinti neišnagrinėtų bylų likutį ir
skatinti alternatyvius ginčų sprendimo būdus.
o) Portugalija toliau atveria ekonomiką
konkurencijai. Portugalijos Vyriausybė imasi būtinų
priemonių užtikrinti, kad dėl jos veiksmų neatsirastų
kliūčių laisvam kapitalo judėjimui ir pirmiausia kad
Portugalijos valstybė arba bet kuri valstybinė įstaiga, veikdama
kaip akcininkė, nesudarytų susitarimų, kurie gali kliudyti
laisvam kapitalo judėjimui arba turėti įtakos įmonių
valdymo kontrolei. Skatinama laisvųjų profesijų veikla,
užtikrinant profesinių kvalifikacijų sistemos pripažinimą ir
panaikinant nereikalingus reglamentuojamoms profesijoms taikomus apribojimus.
Statybos ir nekilnojamojo turto veiklos srityse Portugalija nustato
paprastesnius reikalavimus tarpvalstybinių paslaugų teikėjams ir
peržiūri paslaugų teikėjų steigimosi kliūtis. 
p) Tobulinama konkurencijos ir reguliavimo
sistema. Portugalija didina pagrindinių nacionalinių reguliavimo
institucijų nepriklausomumą, autonomiją ir stiprina
valdymą, įgyvendina Konkurencijos įstatymą, kad konkurencijos
taisyklės būtų įgyvendinamos sparčiau ir veiksmingiau,
taip pat stebi naujų bylų srautą ir teikia ataskaitą apie
specializuoto konkurencijos, reguliavimo ir priežiūros teismo
veikimą. 
q) Energetikos sektoriuje Portugalija imasi
priemonių, kad sudarytų geresnes sąlygas patekti į
rinką ir paskatintų Iberijos pusiasalio dujų rinkos
kūrimą, taip pat imasi tolesnių veiksmų siekdama visiškai
perkelti trečiąjį ES energetikos dokumentų rinkinį
į nacionalinę teisę. Kad užtikrintų nacionalinės
reguliavimo institucijos nepriklausomumą, autonomiją ir visas teises,
numatytas dokumentų rinkinyje, Portugalija iki 2012 m. trečio
ketvirčio priima naujus reguliavimo institucijų įstatus, kaip
susitarta 2012 m. liepos mėn. su EK, ECB ir TVF, ir užtikrina, kad
jie įsigaliotų iki metų pabaigos, t. y. iki elektros
energijos ir dujų rinkos liberalizavimo. Portugalija imasi priemonių
siekdama peržiūrėti elektros energijos gamybos paramos ir
kompensavimo schemas. Portugalija imasi priemonių, kad iki 2020 m.
sumažintų per didelius antkainius ir panaikintų tarifų skolą
(défice tarifário), daugiausia dėmesio skirdama elektros energijos
garantijos kompensavimo schemoms, specialiajam režimui (atsinaujinantieji
energijos ištekliai, išskyrus atvejus, kai taikomos konkurso procedūros,
ir bendra šilumos ir elektros energijos gamyba) ir įprastam režimui (CMEC
ir CAE). 
r) Dėl kitų tinklų pramonės
šakų, ypač transporto, telekomunikacijų ir pašto paslaugų,
Portugalija patvirtina papildomas priemones konkurencijai ir lankstumui
skatinti.
s) Portugalija patvirtina tam tikras priemones,
siekdama padidinti teritorijų planavimo licencijavimo sistemų,
pramoninės, komercinės ir turizmo veiklos licencijavimo
veiksmingumą. Be to, Portugalijos Vyriausybė analizuoja ir imasi
skubos tvarka nagrinėti suplanuotų investicinių projektų
licencijų paraiškas, kurios jau nagrinėjamos ar dėl kurių
sprendimas nepriimtas daugiau nei 12 mėnesių.  
t) Portugalija parengia veiksmų planą ir
jame numato priemones, kuriomis siekiama bendrovėms, visų pirma
MVĮ, sudaryti geresnes sąlygas gauti finansavimą ir patekti
į eksporto rinkas.“ 
„7. Portugalija, laikydamasi Susitarimo
memorandumo sąlygų, 2013 m. patvirtina šias priemones:
a) 2013 m. valdžios sektoriaus deficitas
neviršija 4,5 % BVP. Į 2013 m. biudžetą
įtraukiamos nuolatinės bent  3 % BVP vertės konsolidavimo
priemonės, skirtos valdžios sektoriaus deficitui mažinti laikantis 3
straipsnio 3 dalyje nurodyto termino. Vyriausybė ieško būdų,
kaip padidinti išlaidų mažinimo priemonių svarbą bendrame
2013 m. konsolidavimo pakete, siekdama užtikrinti vidutinės trukmės
laikotarpio augimui palankų fiskalinį koregavimą, kuris
būtų pagrįstas išlaidomis. 2013 m., jei būtų
nuokrypių, Vyriausybė naudoja nenumatytų atvejų priemones,
atsižvelgdama į galimą įgyvendinimo riziką.
b) Į biudžetą įtraukiamos tokios
pajamų priemonės: gyventojų pajamų mokesčio reforma,
kuria siekiama supaprastinti mokesčio struktūrą, išplėsti
mokesčio bazę panaikinant tam tikras mokesčių išlaidas ir
padidinti vidutinį mokesčio tarifą kartu didinant
progresyvumą, įmonių pelno mokesčio bazės išplėtimas,
investicinių pajamų apmokestinimo tarifo padidinimas,  akcizų
padidinimas ir nuosavybės mokesčių pakeitimai.
c) 2013 m. biudžete nurodomos tokios su
išlaidomis susijusios priemonės: centrinės administracijos, švietimo
ir sveikatos išlaidų mažinimas, viešųjų ir
privačiųjų socialinių pervedimų ir subsidijų
racionalizavimas, pervedimų regionų ir vietos valdžios institucijoms
mažinimas, darbo užmokesčio mažinimas, užtikrinamas mažinant nuolatinių
ir laikinųjų darbuotojų skaičių ir užmokestį už
viršvalandžius, ir mažesnės valstybės įmonių veiklos ir
kapitalo išlaidos.
d) Portugalija užtikrina, kad nebeliktų
teismuose nebaigtų nagrinėti bylų.
e) Portugalija gerina verslo sąlygas
įgyvendindama paprastinimo reformas (kontaktiniai centrai ir patvirtinimo
nereikalavimo projektai) visuose ekonomikos sektoriuose ir taip mažindama
administracinę naštą. Visų pirma Portugalija pritaiko
kontaktiniame centre turimos informacijos turinį, kad užtikrintų
atitiktį Europos Parlamento ir Tarybos direktyvai 2006/123/EB* ir Europos
Parlamento ir Tarybos direktyvai 2005/36/EB**.  Portugalija sumažina
kreditavimo apribojimus mažosioms ir vidutinėms įmonėms, be kita
ko, įgyvendindama Europos Parlamento ir Tarybos direktyvą
2011/7/ES***.
f) Portugalija pritaiko kontaktiniame centre turimos
informacijos, susijusios su 44 pakeistais režimais, turinį, kad
užtikrintų atitiktį Paslaugų direktyvai, taip pat pritaiko
kontaktiniame centre turimos informacijos, susijusios su 13 režimų,
turinį, kad užtikrintų atitiktį Profesinių
kvalifikacijų direktyvai. 
g) Portugalija ir toliau įgyvendina
privatizavimo programą, kuri išplečiama, kad apimtų ne tik
Susitarimo memorandume pardavimo ar koncesijos tikslais 2013 m. nurodytas
bendroves ir turtą, bet ir kitas papildomas bendroves ir turtą.“
__________________________
* OL L 376, 2006 12 27, p. 36.
** OL L 255, 2005 9 30, p. 1.
*** OL L 48, 2011 2 23,
p. 1.
„8. 2014 m. valdžios sektoriaus deficitas
neviršija 2,5 % BVP. Kad pasiektų šį tikslą, Portugalija
taiko išsamų išlaidų mažinimo planą, kurio vertė – maždaug
4 mlrd. EUR 2014–2015 m. Per šeštąją peržiūrą bus
visapusiškai peržiūrėtos išlaidos, kad būtų galima išsamiai
nurodyti papildomus taupymo šaltinius, o priemonės bus išsamiai nurodytos
iki 2013 m. vasario mėn.  2014–2015 m. fiskalinio konsolidavimo
planai išsamiai apibrėžiami 2013 m. stabilumo programoje.“
„9. Siekdama atkurti pasitikėjimą
finansų sektoriumi, Portugalija atlieka tinkamą bankų sektoriaus
rekapitalizavimą ir užtikrina metodišką įsiskolinimo
mažinimą. Šioje srityje Portugalija įgyvendina su Komisija, ECB ir
TVF suderintą Portugalijos bankų sektoriaus strategiją, kad
būtų išsaugotas finansinis stabilumas. Visų pirma Portugalija:
a) Skatina bankus tvariai stiprinti savo
įkaitų rezervus ir stebėti apyvartoje esančias
Vyriausybės garantuojamas bankų obligacijas.
b) Užtikrina, kad bankai Programoje numatytą
10 % pagrindinio 1 lygio kapitalo pakankamumo rodiklį pasiektų
ne vėliau kaip iki 2012 m. pabaigos.
c) Užtikrina subalansuotą ir metodišką
bankų sektoriaus įsiskolinimo mažinimą – tai labai svarbu
siekiant ilgam panaikinti finansavimo disbalansą. Bankų finansavimo
planuose siekiama 2014 m. paskolų ir indėlių santykį
sumažinti iki maždaug 120 % orientacinės vertės ir
vidutinės trukmės laikotarpiu sumažinti priklausomybę nuo
Eurosistemos teikiamo finansavimo. Tie finansavimo planai peržiūrimi kas
ketvirtį.
d) Toliau racionalizuoja valstybės
įmonę CGD.
e) Optimizuoja turto, kuris iš BPN perduotas trims
specialiosios paskirties valstybės įmonėms, vertės
atkūrimo procesą naudodamasi profesionalios trečiosios šalies
teikiamomis turto valdymo paslaugomis ir suteikdama jai įgaliojimą
palaipsniui atkurti turto vertę. Portugalijos Vyriausybė kreditus
valdančią šalį atrenka konkurso būdu, o įgaliojime
numato tinkamas paskatas kuo labiau padidinti susigrąžinamas sumas ir kuo
labiau sumažinti veiklos išlaidas. Užtikrina, kad dviejų specialiosios
paskirties valstybės įmonių patronuojamosios įmonės ir
turtas būtų parduoti laiku.
f) Remdamasi pateiktais preliminariais
pasiūlymais skatinti įmonių sektoriaus finansavimo
alternatyvų įvairinimą, parengia ir įvertina įvairias
pasiūlytas galimybes, kad būtų  nustatyti prioritetai.
Įvertina ES reikalavimus atitinkančių Vyriausybės
remiamų eksporto kredito draudimo schemų veiksmingumą, kad
būtų galima imtis tinkamų priemonių eksportui skatinti.
g) Užtikrina, kad būtų nustatyta
pradinio ir periodinio Bankų pertvarkymo fondo finansavimo tvarka, dviem
etapais: pirma, iki 2012 m. lapkričio mėn. patvirtina
dekretą-įstatymą dėl bankų įnašų į
pertvarkymo fondą ir, antra, po mėnesio patvirtina priežiūros
pranešimą dėl bankų konkrečių periodinių
įnašų; iki 2012 m. spalio mėn. pabaigos priima
priežiūros pranešimus dėl gaivinimo planų; iki 2012 m. lapkričio
mėn. pabaigos priima reglamentą dėl pertvarkymo planų ir
iki 2012 m. spalio mėn. pabaigos priima laikinų bankų
įsteigimą ir veiklą reglamentuojančias taisykles pagal
Sąjungos konkurencijos taisykles. Pirmiausia peržiūrimi
sisteminės svarbos bankų gaivinimo ir tolesnio pertvarkymo planai.
h) Nustato finansų įstaigų
dalyvavimo namų ūkiams ir MVĮ taikomoje neteisminėje
skolų restruktūrizavimo procedūroje sistemą ir
įgyvendina veiksmų planą, kuriuo siekiama geriau informuoti
visuomenę apie restruktūrizavimo priemones.“
3) straipsnis papildomas 10 dalimi:
„10. Siekdama užtikrinti, kad Programos
sąlygos būtų sklandžiai įgyvendinamos, ir norėdama
padėti tvariai panaikinti disbalansą, Komisija nuolat teikia
patarimus ir rekomendacijas dėl fiskalinių, finansų rinkos ir
struktūrinių reformų. Pagal pagalbos Portugalijai sistemą
kartu su TVF ir bendradarbiaudama su ECB ji periodiškai peržiūri
sutartų priemonių veiksmingumą ir jų ekonominį bei
socialinį poveikį ir rekomenduoja būtinus koregavimus, kad
būtų skatinamas ekonomikos augimas ir darbo vietų kūrimas,
užtikrintas būtinas fiskalinis konsolidavimas ir kuo labiau sumažintas
žalingas socialinis poveikis, visų pirma pažeidžiamiausioms Portugalijos
visuomenės dalims.“
2 straipsnis
Šis sprendimas skirtas Portugalijai. 
3 straipsnis
Šis sprendimas skelbiamas Europos
Sąjungos oficialiajame leidinyje.
Priimta Briuselyje
                                                                       Tarybos
vardu
                                                                       Pirmininkas
[1]               OL L 118, 2010 5 12, p. 1.
[2]               OL L 376, 2006 12 27, p. 36.